CELEX: 32019R1974
Language: lt
Date: 2019-05-17 00:00:00
Title: Komisijos deleguotasis reglamentas (ES) 2019/1974 2019 m. gegužės 17 d. kuriuo, nustatant papildomus kokybinius ir kiekybinius veiklos rodiklius, papildomas Europos Parlamento ir Tarybos reglamentas (ES) Nr. 1295/2013

29.11.2019   
               
               
                  LT
               
               
                  Europos Sąjungos oficialusis leidinys
               
               
                  L 308/1
               
            
         KOMISIJOS DELEGUOTASIS REGLAMENTAS (ES) 2019/1974
         2019 m. gegužės 17 d.
         kuriuo, nustatant papildomus kokybinius ir kiekybinius veiklos rodiklius, papildomas Europos Parlamento ir Tarybos reglamentas (ES) Nr. 1295/2013
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1295/2013, kuriuo sukuriama programa „Kūrybiška Europa“ (2014–2020 m.) ir panaikinami sprendimai Nr. 1718/2006/EB, Nr. 1855/2006/EB ir Nr. 1041/2009/EB (1), ypač į jo 20 straipsnį,
         kadangi:
         
                     (1)
                  
                  
                     Reglamente (ES) Nr. 1295/2013, kuriuo sukuriama programa „Kūrybiška Europa“ (toliau – Programa), išdėstytos konkrečios Programos stebėsenos nuostatos ir pateiktas rodiklių jos veiklai vertinti sąrašas. Tačiau dėl dabartinės sistemos trūkumų tinkamai stebėti programą sudėtinga;
                  
               
                     (2)
                  
                  
                     kalbant apie programos struktūrą, nors Reglamento (ES) Nr. 1295/2013 3 ir 4 straipsniuose išvardyti bendrieji ir konkretūs tikslai yra vienodai taikomi ir paprogramėms, ir tarpsektorinei paprogramei, 9 straipsnyje nustatyti septyni paprogramės MEDIA prioritetai ir 12 straipsnyje nustatyti šeši paprogramės „Kultūra“ prioritetai dubliuoja konkrečius tikslus. Vieni prioritetai yra susiję su programos tikslais, kiti – su paprogramių arba veiksmų tikslais. Todėl pasiekimų neįmanoma tiesiogiai susieti su tarpiniais ir galutiniais rezultatais;
                  
               
                     (3)
                  
                  
                     be to, Reglamento (ES) Nr. 1295/2013 18 straipsnio 1 dalyje pateikti rodikliai neleidžia visapusiškai stebėti programos pažangos ir veiklos siekiant nustatytų tikslų. Dabar yra nustatyti pasiekimų ir rezultatų rodikliai, tačiau tik keletas jų gali būti laikomi poveikio rodikliais. Galiausiai, yra nustatytas sąrašas rodiklių, pagal kuriuos vertinami bendri rinkos rezultatai ir kurie negali būti naudojami vertinant programos veiklą;
                  
               
                     (4)
                  
                  
                     reikia iš esmės peržiūrėti programos veiklos stebėsenos sistemą ir nustatyti papildomų kokybinių ir kiekybinių rodiklių. Atlikdama programos vidurio laikotarpio išorės vertinimą, Komisija, atsižvelgdama į sukauptą programos įgyvendinimo patirtį, parengė naujus programos rodiklius;
                  
               
                     (5)
                  
                  
                     siūlomas rodiklių rinkinys turėtų tapti sistema, leisiančia įvertinti programos pažangą siekiant jos tikslų. Naujieji rodikliai turėtų būti naudojami tiek vykdant nuolatinę programos stebėseną, tiek galutinį vertinimą pagal Reglamento (ES) Nr. 1295/2013 18 straipsnio 5 dalį;
                  
               
                     (6)
                  
                  
                     Programos veikla turėtų būti vertinama programos, paprogramių ir atskirų priemonių lygmenimis – siūlomi nauji rodikliai parengti atsižvelgiant į tai. Tai turėtų suteikti naudingos informacijos apie kultūros ir kūrybos sektorius programos lygmeniu ir apie kultūros ir audiovizualinį sektorius paprogramių lygmeniu. Kita vertus, priemonių lygmens rodikliai turėtų suteikti informacijos apie konkrečių paprogramių priemonių įgyvendinimą,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Taikomi ne tik Reglamento (ES) Nr. 1295/2013 18 straipsnio 1 dalies a punkte nurodyti bendrųjų tikslų rodikliai, bet ir šie veiklos rodikliai:
               
                           a)
                        
                        
                           darbo vietų, kurios vykdant Programą buvo sukurtos kultūros ir kūrybos sektoriuose, skaičius;
                        
                     
                           b)
                        
                        
                           kultūros ir kūrybos sektorių finansinis indėlis į finansuojamus projektus, kurį paskatino parama pagal Programą;
                        
                     
                           c)
                        
                        
                           asmenų, turinčių prieigą prie Europos kultūros kūrinių ir kūrybinių darbų, sukurtų vykdant Programą, įskaitant, kai tinkama, kitose nei jų gyvenamoji šalis sukurtus kūrinius, skaičius;
                        
                     
                           d)
                        
                        
                           audiovizualinio sektoriaus įmonių, kurios praneša, kad jų padėtis rinkoje dėl paprogramės MEDIA paramos pagerėjo, skaičius ir jų dalis.
                        
                     
            
               2.   Taikomi ne tik Reglamento (ES) Nr. 1295/2013 18 straipsnio 1 dalies b punkte nurodyti konkrečių tikslų rodikliai, bet ir šie veiklos rodikliai:
               
                           a)
                        
                        
                           su Programos parama sukurtų tarptautinių partnerysčių skaičius ir mastas, įskaitant paramą gaunančių organizacijų kilmės šalį;
                        
                     
                           b)
                        
                        
                           kultūrinės ir kūrybinės veiklos projektų, suorganizuotų su paprogramės „Kultūra“ parama tarptautiniu mastu, skaičius;
                        
                     
                           c)
                        
                        
                           pagal Programą remtų mokymosi projektų ir veiklos dalyvių, kurių kompetencija dėl to pagerėjo ir galimybės įsidarbinti padidėjo, skaičius (įskaitant moterų dalį);
                        
                     
                           d)
                        
                        
                           kokybiniai įrodymai, kad parama pagal Programą lėmė meninių, verslo ir technologinių inovacijų projektų sėkmę;
                        
                     
                           e)
                        
                        
                           apdovanojimų, nominacijų ir prizų svarbiuose didžiuosiuose tarptautiniuose festivaliuose ir nacionalinėse akademijose (įskaitant Berlyno, Kanų kino festivalius, „Oskarų“ apdovanojimus, Europos kino apdovanojimus), gautų už audiovizualinius kūrinius, sukurtus su paprogramės MEDIA parama, sąrašas.
                        
                     
            
               3.   Taikomi ne tik Reglamento (ES) Nr. 1295/2013 18 straipsnio 1 dalies c punkte nurodyti konkrečių tikslų rodikliai, bet ir šie veiklos rodikliai:
               
                           a)
                        
                        
                           kitų valstybių narių filmų, Sąjungoje platinamų su Programos parama, žiūrovų valstybėse narėse skaičius;
                        
                     
                           b)
                        
                        
                           kitų valstybių narių filmų žiūrovų valstybėse narėse dalis;
                        
                     
                           c)
                        
                        
                           su Programos parama sukurtų Sąjungos audiovizualinių kūrinių kino teatruose ir skaitmeninėse platformose procentinė dalis;
                        
                     
                           d)
                        
                        
                           vidutinis kitų šalių, kuriose platinami paremti darbai, filmai ir televizijai skirti kūriniai, skaičius;
                        
                     
                           e)
                        
                        
                           bendros gamybos kūrinių, išplėtotų ir sukurtų su Programos parama, įskaitant su įvairiais partneriais įgyvendintus bendros gamybos projektus, skaičius;
                        
                     
                           f)
                        
                        
                           moterų režisuotų ar parašytų audiovizualinių kūrinių, sukurtų su paprogramės MEDIA parama, dalis.
                        
                     
            
               4.   Taikomi ne tik Reglamento (ES) Nr. 1295/2013 18 straipsnio 1 dalies d punkte nurodyti konkrečių tikslų rodikliai, bet ir šie veiklos rodikliai:
               
                           a)
                        
                        
                           menininkų, kultūrinių ir kūrybinių profesijų atstovų bei plačiosios visuomenės atstovų, tiesiogiai ir netiesiogiai dalyvavusių pagal paprogramę „Kultūra“ remtuose projektuose, skaičius;
                        
                     
                           b)
                        
                        
                           paremtų projektų dalyvių, kurie praneša įgiję naujų arba geresnių rinkos ar profesinių galimybių, skaičius;
                        
                     
                           c)
                        
                        
                           pagal Programą paremtų projektų, skirtų nepalankiausioje padėtyje esančioms grupėms, be kita ko, migrantų kilmės asmenims, neįgaliesiems ir bedarbiams, ypač bedarbiams jaunuoliams, skaičius;
                        
                     
                           d)
                        
                        
                           projektuose dalyvaujančių organizacijų dydis (labai maža, mažoji, vidutinė ar didelė) (darbuotojų skaičius metiniais darbo vienetais ir metinė apyvarta arba metinis balansas);
                        
                     
                           e)
                        
                        
                           pagal paprogramę „Kultūra“ remiamų nedidelių ir didelių bendradarbiavimo projektų skaičius ir jų santykinė dalis;
                        
                     
                           f)
                        
                        
                           menininkų bei kultūrinių ir kūrybinių profesijų atstovų, kurie dėl paprogramės „Kultūra“ paramos buvo geografiškai judūs ir buvo išvykę už savo šalies ribų, skaičius pagal kilmės šalį ir lytį;
                        
                     
                           g)
                        
                        
                           literatūros kūrinių vertimų, per metus atliktų su Programos parama, skaičius;
                        
                     
                           h)
                        
                        
                           vertimų iš rečiau vartojamų kalbų, atliktų su Programos parama, skaičius ir procentinė dalis;
                        
                     
                           i)
                        
                        
                           su Programos parama išleistų knygų skaičius.
                        
                     
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2013 12 20, p. 221.